Laniala nna beni Pilato mandadu bedaxxucana Jesús qui quincana Benniha.
Ca soldadoha nna bencana ttu corona len xiqui ya sitsi uluꞌucana iquie,
atti begucuttebacane ttu lari xinaa chulha.
Nianna ubigattebacana atta due rácane:
—¡Xxeni ra lelu,
xa nu rinnabia gue ca benni Israel!
Atti ralhittebacana gui loe.
Pilato nna bederíattebana attu libe lheꞌe yoꞌo lagüiha,
nianna rán ca benni Israel:
—Gualgüiarga.
Ni na chea nii.
Ni udúa na lole attu libe,
qui ugüiale nna neti nna tsa läga rattiꞌaya bixa beni unná qui gattina.
Biríatteba Jesús yuꞌu iquie corona anca len sitsiha,
nucue lari xinaa chulhaha lhe.
Pilato nna rán cana:
—Ni Benniha du nii.
Atti biláni ca nu lo gue ca bixxudiha lencana ca güen sina gue yotuha nna uresiꞌattebacana rácana:
—¡Betá na lo ya crusi!
¡Betá na lo ya crusi!
Pilato nna rán cana:
—Naba gualeche na.
Lebiꞌiba gualutá na lo ya crusi,
cumu neti nna tsa läga rattiꞌaya bixa nu lä anca tsee beni unná.
Ca benni Israel nna becabicana rácana:
—Riꞌitu nna te ttu ley guetu.
Lo ley nna rá:
labíaba gatti unná cumu de rána ancana xiꞌini Tata Do Iyyabaaha.
Atti bienini Pilato rácana anía nna adílaba usinna.
Betaꞌattebana attu libe lheꞌe yoꞌo lagüiha,
nianna rána Jesús:
—¿Ga ladu beaca laslu?
Ttiaca Benniha nna tsaba bittu unnee ecabie gueni.
Pilato nna ráne:
—¿Neti unní rinnea nna lä recabilu quia?
¿Si bittuba yulu dequi neti nna te derechu quia odiláya lu,
o si utáya lu lo ya crusi?
Laniala nna becabi Jesús re na:
—Ttirca bittuba ben Tata Do Iyyabaaha acalu uxtisi nna läga aca guelu innabialu bixa udhacacana neti.
Larcala nna nu betena neti las nálu nna ancarlana nu te tulha gueni atti lu.
La laniatteba nna udulo Pilato reguila leni gaxasná unna qui odilána Jesús,
ttiaca ca benni Israel nna ribesiꞌanicana rácan na:
—¡Lu nna läga ancalu benni do tsee leni César nu rinnabia Roma gansi unná odilálu!
¡Iyába nu runi ancana nu rinnabia nna nu lä raca uyúna Césarba anca nua!
Dequide bina Pilato nu rá ca nua nna uleattebana Jesús.
Lana nna udottebana lo xxila atta ridona runna elha uxtisiha.
Atta runna elha uxtisiha nua te láni Atta Yuꞌu Iyya.
Leni tisa hebreo nna te láni Gabata.
La sá nua anca bispri gue laní Pascua.
Attiba tu deoba tsiꞌinu (12) Pilato nna rána ca benni Israel:
—¡Ni nu rinnabia gueleha du nii!
Ttiaca lacana nna uresiꞌattebacana rácana:
—¡Betti unná!
¡Betti unná!
¡Betá unná lo ya crusi!
Pilato nna unnaba tisan cana rán cana:
—¿Si utáya nu rinnabia guele-ni lo ya crusi?
Ca nu lo gue ca bixxudiha nna becabicana rácana:
—Riꞌitu nna suna Césarba anca nu rinnabia guetu.
Nía uca nna bote Pilatoha Benniha las nácani qui utácane lo ya crusi.
Lacana nna bechettebacana Benniha.